Správa stave realizácie Projektu zavedenia jednotného štátneho účtovníctva a výkazníctva

1.	Úvod

Na základe požiadavky pána predsedu vlády Slovenskej republiky bolo na rokovaní vlády dňa 26. marca 2008 prerušené rokovanie o materiáli „Správa stave realizácie Projektu zavedenia jednotného štátneho účtovníctva a výkazníctva“ s tým, aby do predloženého materiálu boli doplnené informácie o všetkých projektoch realizovaných Ministerstvom financií SR v oblasti zvyšovania kvality účtovníctva, výkazníctva a auditu vrátane ich financovania.

Ministerstvo financií Slovenskej republiky realizovalo, resp. realizuje dva projekty v oblasti účtovníctva, výkazníctva a auditu :

•	Projekt na posilnenie národných kapacít účtovníctva, finančného výkazníctva a audítorstva – tento projekt bol realizovaný v rokoch 2003 až 2006, bol zameraný na účtovníctvo, výkazníctvo a audítorstvo mimo verejného sektora a bol financovaný z grantu Svetovej banky  a štátneho rozpočtu (spolufinancovanie). Bližšie informácie sú uvedené v časti 2 tejto správy.

•	Projekt zavedenia jednotného štátneho účtovníctva a výkazníctva – tento projekt sa realizuje od roku 2005 a je zameraný na účtovníctvo a výkazníctvo verejného sektora. Projekt je financovaný z prostriedkov Európskej únie (prechodný fond) a štátneho rozpočtu. Bližšie informácie vrátane odpočtu plnenia projektu k 31. decembru 2007 (pôvodná úloha stanovená uznesením vlády č. 897/2006) sú uvedené v časti 3 tejto správy.

2.     Projekt na posilnenie národných kapacít účtovníctva, finančného výkazníctva a audítorstva

2.1. Základné informácie

V apríli 2001 Slovenská republika prijala národný akčný plán na posilnenie národných kapacít účtovníctva, finančného výkazníctva a audítorstva. Vládou Slovenskej republiky naštartovaný program reformy účtovníctva a audítorstva vychádzal z dvoch základných dokumentov:

a)	Správa o dodržiavaní noriem a zákonov pripravená Svetovou bankou v spolupráci so slovenskými expertmi; správa upozornila na potrebu reforiem a budovania inštitucionálnej kapacity na Slovensku v oblasti účtovníctva a audítorstva. 
b)	Národný akčný plán pripravený Národnou riadiacou komisiou, ktorý podrobne rozpracoval úlohy na základe hodnotenia Svetovej banky.

S cieľom poskytnúť pomoc pri implementácii odporúčaní Správy o dodržiavaní noriem a zákonov a pri realizácii Národného akčného plánu bol Slovenskej republike poskytnutý grant Svetovej banky. Zmluva o grante bola podpísaná 12. marca 2003 a na základe nej Svetová banka poskytla 361 000 USD, Ministerstvo financií SR peňažnú spoluúčasť vo výške 55 250 USD a nepeňažnú spoluúčasť vo výške 35 000 USD. Projekt, ako aj zmluva o financovaní projektu zo Svetovej banky bola uzavretá na obdobie troch rokov, tzn. od 12. marca 2003 do 12. marca 2006.

Grant bol poskytnutý na podporu nasledovných činností:

a)	Budovanie inštitucionálnej kapacity pre implementáciu legislatívnej reformy
b)    Posilnenie účtovnej a audítorskej profesie
c)    Zvýšenie kvality akademického a profesionálneho vzdelávania

Uvedené činnosti sa zabezpečovali riešením konkrétnych úloh uvedených v ďalších častiach materiálu.

2.2. Vybudovanie inštitucionálnej kapacity pre implementáciu legislatívnych reforiem  - implementácia 
       medzinárodných účtovných štandardov / medzinárodných štandardov finančného vykazovania 
       (IAS/IFRS) a zriadenie výboru pre finančné vykazovanie  (FRC)

       Riešiteľ (konzultant):	Škótsky inštitút audítorov (ICAS)
       Začiatok riešenia:	jún 2004
       Ukončenie riešenia:	september 2005
       
       Čerpanie zdrojov grantu (v USD): 
       
Plánované čerpanie v zmysle grantovej  zmluvy	55 780
       Skutočné čerpanie	 
•	z prostriedkov Svetovej banky (80 %)	34 224 
•	z finančného príspevku  MF SR (20 %):	8 556 
       Nevyčerpané	13 000

Rozhodnutím gestorského výboru Projektu bola posledná platba pre ICAS krátená o 13 000 USD, pretože záverečná správa nebola spracovaná v požadovanej kvalite a neboli dodržané podmienky projektu v plnom rozsahu, tzn. že riešiteľ nenavrhol riešenia pre všetky požadované oblasti podľa zadania projektu. 
Praktickým výsledkom riešenia tejto úlohy bolo založenie Úradu pre dohľad nad výkonom auditu, ktorý začal svoju činnosť v súlade so zákonom č. 540/2007 Z. z. o audítoroch, audite a dohľade nad výkonom auditu a           o zmene a doplnení zákona č. 431/2002 Z. z. o účtovníctve v znení neskorších predpisov od 1. januára 2008.

2.3. Vybudovanie inštitucionálnej kapacity pre implementáciu legislatívnych reforiem  - finančné
       a daňové vykazovanie

       Riešiteľ (konzultant):   	KPMG Slovensko, s.r.o.
       Začiatok riešenia:        jún 2004
       Ukončenie riešenia:  	január 2005
       
Čerpanie zdrojov grantu (v USD): 
       
Plánované čerpanie v zmysle grantovej  zmluvy	42 995
Skutočné čerpanie:
•	z prostriedkov Svetovej banky (75 %)	32 246 
•	z finančného príspevku  MF SR (25 %)	10 749

Praktickým výsledkom riešenia tejto úlohy bola upravená daňová legislatíva, ktorá rieši stanovenie základu dane z príjmu pre tie spoločnosti, ktoré aplikujú pri zostavení individuálnej účtovnej závierky Medzinárodné štandardy pre finančné výkazníctvo (IFRS)

2.4. Vybudovanie inštitucionálnej kapacity pre implementáciu legislatívnych reforiem - implementácia 
       medzinárodných audítorských štandardov  a medzinárodných etických  štandardov 

       Riešiteľ (konzultant):	Konzorcium medzinárodných audítorských firiem pod vedením Deloitte & Touche, s.r.o.
       Začiatok riešenia:	marec 2004
       Ukončenie riešenia:	december 2004

Čerpanie zdrojov grantu (v USD): 
Plánované čerpanie v zmysle grantovej  zmluvy	46 993
Skutočné čerpanie
•	z prostriedkov Svetovej banky (75 %)	35 245 
•	z finančného príspevku  MF SR (25 %)	11 748            

Praktickým výsledkom riešenia tejto úlohy bol preklad medzinárodných audítorských štandardov vydávaných IFAC do slovenského jazyka pre potreby asistentov audítorov, audítorov, ako aj pre širokú odbornú verejnosť.                  

2.5. Vybudovanie inštitucionálnej kapacity pre implementáciu legislatívnych reforiem - posilnenie 
       účtovnej a audítorskej profesie

       Riešiteľ (konzultant):			ICAS v konzorciu s INTEC-CNAM  (Francúzsko)
       Začiatok riešenia:			jún 2004
       Očakávané ukončenie riešenia:		december 2005
      
Čerpanie zdrojov grantu (v USD): 
Plánované čerpanie v zmysle grantovej zmluvy	 91 600
Skutočné čerpanie
•	zo špeciálneho účtu Svetovej banky (80 %)	54 960
•	z finančného príspevku  MF SR (20 %)	13 740
Nevyčerpané	22 900

Rozhodnutím gestorského výboru bola posledná platba pre ICAS krátená o 22 900 USD, pretože záverečná správa nebola spracovaná v požadovanej kvalite a neboli dodržané podmienky projektu v plnom rozsahu, tzn. že riešiteľ nenavrhol riešenia pre všetky požadované oblasti podľa zadania projektu. 
Užívateľom praktických výstupov tejto úlohy bola a je Slovenská komora audítorov, ktorá implementovala mnohé z odporúčaní.

2.6. Zvýšenie úrovne akademického vzdelávania a profesionálnych tréningov

       Riešiteľ (konzultant):	McGill University, Montreal, Kanada
       Začiatok riešenia:	júl 2004
       Ukončenie riešenia:	december 2005
 
Čerpanie zdrojov grantu (v USD): 
Plánované čerpanie v zmysle grantovej  zmluvy	100 000
Skutočné čerpanie
•	zo špeciálneho účtu Svetovej banky (80 %)	61 183
•	z finančného príspevku  MF SR (20 %)	15 296
Úspora	 23 521

Praktickými výsledkami riešenia tejto úlohy bola úprava učebných osnov v inštitúciách vyššieho vzdelávania, príprava štyroch odborných publikácií v slovenskom jazyku a ich bezplatná distribúcia do vysokoškolských knižníc a vyškolenie univerzitných učiteľov v oblasti medzinárodných účtovných a audítorských štandardov a v oblasti zdokonaľovania vyučovacieho procesu.  

2.7. Záver

Záverečnú informáciu o plnení Projektu na posilnenie národných kapacít účtovníctva, finančného výkazníctva a audítorstva vrátane podrobného stavu riešenia jednotlivých úloh projektu a čerpania zdrojov grantu prerokovala vláda SR na zasadnutí 21. júna 2006. V predloženom materiáli sa konštatovalo, že realizáciou projektu sa vytvorili podmienky pre správnu aplikáciu medzinárodných účtovných a audítorských štandardov v praxi, zvýšila sa profesijná úroveň pracovníkov usmerňujúcich a overujúcich transparentnosť účtovníctva, finančného výkazníctva a audítorstva. Prišlo k zmene  učebných osnov v oblasti účtovníctva vo všetkých inštitúciách vyššieho vzdelávania a boli vydané nové učebnice o praktickej aplikácii medzinárodných účtovných a audítorských štandardov.  
Vláda prijala k informácii uznesenie č. 550/2006, ktorým 

a)	informáciu o plnení Projektu na posilnenie národných kapacít účtovníctva, finančného výkazníctva a audítorstva vzala na vedomie
b)	zrušila úlohu v bode C.3. uznesenia vlády SR č. 1205/2001, ktorou ukladala ministrovi financií pravidelne v polročných intervaloch informovať vládu o plnení úloh vyplývajúcich z Akčného plánu.

3. Projekt zavedenia jednotného štátneho účtovníctva a výkazníctva 

3.1. Základné informácie

V oblasti verejných financií si vláda Slovenskej republiky v rámci svojho programového vyhlásenia v časti 2. Makroekonomický rámec, verejné financie a hospodárska politika, bod 2.1. Makroekonomický rámec, verejné financie a dane, okrem iného dala za cieľ :

•	vytvoriť legislatívne a ďalšie nevyhnutné predpoklady na realizáciu systémových zmien v národnej metodike účtovania a konsolidovaného vykazovania za celý okruh verejných financií,
•	harmonizovať národnú metodiky s medzinárodne uznávanou a bežne používanou metodikou EÚ prostredníctvom odstránenia významných rozdiely medzi týmito prístupmi, 
•	vytvoriť predpoklady pre auditovateľnosť a transparentnosť výkazníctva, ako aj pre zvýšenie efektívnosti a stability systému riadenia verejných financií ako celku za účelom deklarovania spoľahlivosti informácií predkladaných NR SR, Eurostatu a iným medzinárodným inštitúciám.

Nástrojom na splnenie uvedených zámerov vlády SR je Projekt zavedenia jednotného štátneho účtovníctva a výkazníctva v rámci ktorého sa do národnej legislatívy upravujúcej účtovníctvo a výkazníctvo organizácií štátnej správy a samosprávy implementujú princípy Medzinárodných účtovných štandardov pre verejný sektor („International Public Sector Accounting Standards“ alebo „IPSAS“) a ktorý má tri komponenty zamerané na:

•	metodiku účtovania a vykazovania 
•	systémovú podporu aplikácie novej metodiky účtovania a vykazovania 
•	kvalitu vzdelania účtovníkov v štátnom a verejnom sektore 

3.2.	Metodika účtovania a vykazovania

V rámci tohto komponentu sa realizovalo v roku 2007 niekoľko  legislatívnych úprav, ktoré vytvorili základný právny rámec pre praktickú aplikáciu novej metodiky účtovníctva  a výkazníctva od 1. januára 2008.

Z dôvodu jednotnosti aplikácie vybraných princípov Medzinárodných účtovných štandardov  pre verejný sektor vo všetkých účtovných jednotkách štátnej správy a samosprávy sa Ministerstvo financií SR rozhodlo implementovať tieto princípy do národnej legislatívy prostredníctvom novelizácie zákona č. 431/2002 Z. z. o účtovníctve v znení neskorších predpisov a následne prostredníctvom všeobecne záväzných právnych predpisov (opatrení) vydávaných na základe splnomocňovacieho ustanovenia uvedeného v § 4 ods. 2 zákona o účtovníctve.

Zákon č. 198/2007 Z. z., ktorým bol novelizovaný zákon č. 431/2002 Z. z. o účtovníctve v znení neskorších predpisov zaviedol nový pohľad na výkazníctvo verejnej správy ako na „jednu ekonomickú jednotku“. Takéto chápanie verejnej správy predstavuje implementáciu princípu účtovnej konsolidácie ako jedného zo základných princípov Medzinárodných účtovných štandardov pre verejný sektor, ktorý je však totožný aj s požiadavkami Eurostatu a Medzinárodného menového fondu pri posudzovaní verejných financií Slovenskej republiky. Súčasne so zavedením povinnosti účtovnej konsolidácie vo verejnom sektore boli vymedzené aj úrovne konsolidácie a tomu zodpovedajúce konsolidačné celky v nasledovnej štruktúre :

•	Prvou úrovňou konsolidácie sú jednotky štátnej správy a samosprávy, ktoré majú vo svojej zriaďovateľskej pôsobnosti rozpočtové alebo príspevkové organizácie, resp. plnia zakladateľskú úlohu v obchodných spoločnostiach, teda správcovia rozpočtových kapitol, obce a vyššie územné celky. Výsledkom procesu konsolidácie na tejto úrovni budú konsolidované účtovné závierky správcov rozpočtových kapitol, jednotlivých obcí a vyšších územných celkov.

•	Druhú úroveň konsolidácie predstavuje štát reprezentovaný ústrednou štátnou správou financovanou prostredníctvom štátneho rozpočtu. Do tohto konsolidačného poľa patria všetky rozpočtové kapitoly a výsledkom procesu konsolidácie na tejto úrovni bude zostavenie konsolidovanej účtovnej závierky ústrednej správy, ktorú bude zostavovať Ministerstvo financií SR.

•	Tretia úroveň konsolidácie zahŕňa komplexný pohľad na verejný sektor, ktorý bude poskytovať súhrnná účtovná závierka verejnej správy zostavená na základe konsolidovanej účtovnej závierky ústrednej správy a konsolidovaných účtovných závierok zostavených samosprávou. Súhrnnú účtovnú závierku verejnej správy bude zostavovať Ministerstvo financií SR.

Proces účtovnej konsolidácie je pre organizácie štátnej správy a samosprávy novým prvkom, a preto v rámci novelizácie zákona o účtovníctve bolo upravené postupné aplikovanie princípu konsolidácie do praxe. Prvá a druhá úroveň konsolidácie sa bude realizovať za účtovné obdobie roku 2009 a tretia úroveň na účtovné obdobie roku 2010. Zabezpečenie procesu konsolidácie nie je iba účtovnou kategóriu, pretože jeho praktická aplikácia si vyžiada prípravu účtovných jednotiek aj po organizačnej a technickej stránke. Z uvedeného dôvodu bolo potrebné prijať legislatívnu úpravu v dostatočnom časovom predstihu, teda v  roku 2007.

Legislatívnou úpravou zabezpečujúcou implementáciu novej metodiky na úrovni individuálneho účtovníctva a výkazníctva tieto všeobecne záväzné právne predpisy  vydané Ministerstvom financií v roku 2007 pre účtovné jednotky štátnej správy a samosprávy  :

•	Opatrenie Ministerstva financií Slovenskej republiky zo dňa 8. augusta 2007 č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky

•	Opatrenie Ministerstva financií Slovenskej republiky zo dňa 5. decembra 2007 č. MF/25755/2007-31, ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky, termíny a miesto predkladania účtovnej závierky pre rozpočtové organizácie, príspevkové organizácie, štátne fondy, obce a vyššie územné celky

•	Opatrenie Ministerstva financií Slovenskej republiky zo dňa 28. novembra 2007 č. MF/25757/2007-31, ktorým sa ustanovuje postup účtovania pri prechode zo sústavy jednoduchého účtovníctva do sústavy podvojného účtovníctva pre príspevkové organizácie, ktorých zriaďovateľom je obec alebo vyšší územný celok, ak nepodnikajú a ak objem ich ročného rozpočtu výdavkov nepresahuje 500 000 Sk
•	Opatrenie Ministerstva financií Slovenskej republiky zo dňa 8. novembra 2007 č. MF/20414/2007-31, ktorým sa ustanovuje usporiadanie, obsahové vymedzenie, spôsob, termín a miesto predkladania informácií z účtovníctva a údajov potrebných na účely hodnotenia plnenia rozpočtu verejnej správy.

Prostredníctvom uvedených všeobecne záväzných právnych predpisov sa zabezpečuje nielen uplatňovanie nových postupov účtovania ale aj  štandardizácia finančného výkazníctva subjektov verejnej správy, v rámci ktorej sa všetky informácie požadované od účtovných jednotiek verejnej správy dostali na rovnakú úroveň právnej vymožiteľnosti, čo je predpokladom zodpovedného prístupu organizácií k poskytovaniu informácií z oblasti účtovníctva, rozpočtovníctva a štatistiky. 

V roku 2008 budú aktivity legislatívneho charakteru pokračovať, a to vypracovaním a vydaním všeobecne záväzných právnych predpisov upravujúcich účtovnú konsolidáciu.

3.3.	Systémová podpora aplikácie novej metodiky účtovania a vykazovania

V priebehu roka 2007 boli uskutočnené aktivity súvisiace so začatím budovania Informačného systému jednotného účtovníctva štátu, ktorý bude spravovaný Ministerstvom financií SR a zároveň bude predstavovať prostredie pre :

•	zostavovanie konsolidovaných účtovných závierok jednotlivých správcov rozpočtových kapitol
•	zostavovanie konsolidovanej účtovnej závierky ústrednej správy
•	zostavovanie súhrnnej  účtovnej závierky verejnej správy

Prostredníctvom Informačného systému jednotného účtovníctva štátu získa manažment štátu databázu informácií pre efektívne riadenie verejných financií v členení podľa jednotlivých konsolidačných úrovní, a tým zároveň aj podľa jednotlivých typov subjektov verejnej správy, ktoré disponujú rôznym stupňom samostatnosti svojho hospodárenia.

Financovanie systémovej podpory aplikácie novej metodiky účtovania a vykazovania sa v roku 2007 realizovalo z prostriedkov rozpočtovej kapitoly Ministerstva financií SR, avšak do budúcnosti je pokryté zdrojmi  iba zapojenie štátnej správy do tohto systému. Zapojenie samosprávy bude oveľa náročnejšie z hľadiska kvantity účtovných jednotiek, ako aj z hľadiska ich rôznorodosti. Prvok samosprávy však významnou mierou ovplyvňuje finančné výsledky za celú verejnú správu a preto je nevyhnutné, aby aj samospráva bola súčasťou Informačného systému jednotného účtovníctva štátu, čím by sa naplnil cieľ budovania tohto systému uvedený v predchádzajúcom odstavci.

3.4.	Kvalita vzdelania účtovníkov v štátnom a verejnom sektore

V priebehu druhého polroka 2006 a celého roka 2007 bol realizovaný vzdelávací cyklus pre organizácie štátnej správy a samosprávy pozostávajúci z nasledovných stupňov :

•	Úvodný (jednodňový) kurz – Základy akruálneho účtovníctva, ktorý bol zameraný na oboznámenie účastníkov s postavením a vývojom účtovníctva, základnými metodickými prostriedkami účtovníctva, všeobecnými účtovnými zásadami, účtovnou závierkou, jej komponentmi a vzťahmi medzi nimi a s medzinárodnou harmonizáciou účtovníctva a výkazníctva.

•	Základný (trojdňový) kurz – Účtovníctvo štátu a samosprávy podľa princípov Medzinárodných účtovných štandardov pre verejný sektor, ktorý bol zameraný na podrobný výklad novej metodiky účtovníctva a výkazníctva. 
 
•	Nadstavbový (dvojdňový) kurz realizovaný v troch variantoch :

-	Príprava podkladov na zostavenie konsolidovanej účtovnej závierky
-	Konsolidovaná účtovná závierka a súhrnná účtovná závierka organizácií verejnej správy
-	Postupy konsolidácie podľa Medzinárodných účtovných štandardov pre verejný sektor

Nadstavbový kurz je určený pre špecialistov, ktorí sa budú venovať zostavovaniu konsolidovaných    účtovných závierok, či už na úrovni rozpočtových kapitol alebo na úrovni vyšších územných celkov a obcí. Nadstavbový kurz by mal pokračovať aj v roku 2008 za predpokladu, že budú k dispozícii finančné prostriedky na takúto vzdelávaciu aktivitu.

Uvedený vzdelávací cyklus bol pre všetkých účastníkov bezplatný. Zabezpečenie financovania sa realizovalo prostredníctvom rozpočtu Ministerstva financií SR a prostredníctvom Prechodného fondu EÚ v rámci projektu "Poskytnutie poradenských služieb na zlepšenie účtovných a výkazníckych systémov verejných financií". Celkovo bola poskytnutá možnosť účasti na vzdelávacom cykle 10 383 účastníkom zo štátnej správy a samosprávy. Týmto bola zabezpečená informovanosť používateľov novej metodiky prostredníctvom študijných materiálov, ktorých garantmi boli tvorcovia novej metodiky, čo je pozitívne z hľadiska jednotnosti jej praktickej aplikácie. 
3.5.  Čerpanie finančných prostriedkov na realizáciu projektu 

Financovanie Projektu zavedenia jednotného štátneho účtovníctva a výkazníctva bolo v rokoch 2005 až 2007 zabezpečené z dvoch zdrojov, a to :
•	z Prechodného fondu EU ako súčasť projektu poskytnutia poradenských služieb na zlepšenie účtovníckych a výkazníckych systémov verejných financií
•	z prostriedkov štátneho rozpočtu, konkrétne rozpočtovej kapitoly Ministerstva financií SR

Prechodný fond EU

Riešiteľ (konzultant):	konzultantská spoločnosť KPMG Slovensko, s. r. o. v spolupráci so spoločnosťou PricewaterhouseCoopers Slovensko, s. r. o. a slovenskými univerzitami (Ekonomická univerzita Bratislava, Univerzita Mateja Bela Banská Bystrica, Univerzita Pavla Jozefa Šafárika Košice)	
 Začiatok riešenia:	2006
 Ukončenie riešenia:	2007
 
Čerpanie prostriedkov (v tis.  Sk): 
Rozpočet	56 025
Skutočné čerpanie	53 816
Úspora	2 209

Uvedená suma bola  použitá v rámci komponentu metodika účtovania a vykazovania vo forme konzultantských činností a v rámci komponentu kvalita vzdelania účtovníkov v štátnom a verejnom sektore na realizáciu bezplatného vzdelávacieho cyklu pre účtovníkov štátnej správy a samosprávy.

Prostriedky rozpočtovej kapitoly Ministerstva financií SR
		 
Čerpanie prostriedkov  v roku 2005 (v tis.  Sk): 
Schválený rozpočet	200 000
Upravený rozpočet	125 400
Skutočné čerpanie	98 400

Uvedená suma bola  použitá v rámci komponentu systémová podpora aplikácie novej metodiky účtovania a vykazovania predovšetkým na vytvorenie prostredia pre jednotlivé súčasti  konsolidačného celku štátu, konkrétne prepojenia vykazovania colných príjmov s výkazníctvom Ministerstva financií SR ako účtovnej jednotky (45 600 tis. Sk), na vytvorenie pilotného riešenia pre samosprávu v oblasti administratívneho centra ako predpokladu efektívneho riadenia  rozpočtových prostriedkov vyšších územných celkov a na vytvorenie prostredia pre jednotné účtovníctvo a výkazníctvo dvoch rozpočtových kapitol (Všeobecnej pokladničnej správy a rezortu ministerstva financií) spravovaných ministrom financií prezentované vo formalizovaných účtovných výkazoch v zmysle zákona o účtovníctve.

Čerpanie prostriedkov  v roku 2006 (v tis.  Sk): 

Schválený rozpočet	200 000
Upravený rozpočet	103 800
Skutočné čerpanie	103 500

Uvedená suma bola  použitá v rámci komponentu systémová podpora aplikácie novej metodiky účtovania a vykazovania a v rámci komponentu kvalita vzdelania účtovníkov v štátnom a verejnom sektore predovšetkým na technickú realizáciu prepojenia vykazovania colných príjmov s výkazníctvom Ministerstva financií SR ako účtovnej jednotky (31 000 tis. Sk), na technickú realizáciu pilotného riešenia pre samosprávu v oblasti administratívneho centra ako predpokladu efektívneho riadenia  rozpočtových prostriedkov vyšších územných celkov (36 000 tis. Sk), na technickú realizáciu jednotného účtovníctva a výkazníctva dvoch rozpočtových kapitol (Všeobecnej pokladničnej správy a rezortu ministerstva financií) spravovaných ministrom financií a na zabezpečenie realizácie bezplatného vzdelávacieho cyklu pre účtovníkov štátnej správy a samosprávy ako dodatočného zdroja financovania. 

Čerpanie prostriedkov  v roku 2007 (v tis.  Sk): 
Schválený rozpočet	200 000
Upravený rozpočet	227 600
Skutočné čerpanie	226 800

Uvedená suma bola  použitá v rámci komponentu systémová podpora aplikácie novej metodiky účtovania a vykazovania a v rámci komponentu kvalita vzdelania účtovníkov v štátnom a verejnom sektore predovšetkým na pokračovanie technickej realizácie prepojenia vykazovania colných príjmov s výkazníctvom Ministerstva financií SR ako účtovnej jednotky (56 000 tis. Sk), na aplikačnú podporu pilotného riešenia pre samosprávu v oblasti administratívneho centra ako predpokladu efektívneho riadenia  rozpočtových prostriedkov vyšších územných celkov (16 500 tis. Sk), na vytváranie  Informačného systému jednotného účtovníctva štátu ako základného predpokladu výkonu účtovnej konsolidácie a zostavenia konsolidovanej účtovnej závierky ústrednej správy (98 900 tis. Sk) a na zabezpečenie realizácie bezplatného vzdelávacieho cyklu pre účtovníkov štátnej správy a samosprávy ako dodatočného zdroja financovania.

3.6. Záver 

Z predchádzajúcich častí materiálu  vyplýva, že  v  roku  2007  bola  zabezpečená  legislatívna  základňa  novej metodiky účtovníctva a výkazníctva pre individuálnu úroveň účtovných jednotiek a v roku 2008 bude pokračovať legislatívny proces na úrovni konsolidačných celkov. Taktiež boli v roku 2007 ukončené vzdelávacie aktivity zamerané na výklad novej metodiky platnej od 1. januára 2008, pričom zámerom Ministerstva financií SR je vo  vzdelávaní pokračovať a pripraviť účtovné jednotky na zostavovanie konsolidovaných účtovných závierok. Rok 2008 bude ťažiskovým pre budovanie Informačného systému jednotného účtovníctva štátu a pre vyriešenie vstupu samosprávy do tohto systému.